5.5.2022
FI
Euroopan unionin virallinen lehti
C 184/139 Torstai 21. lokakuuta 2021
115. korostaa, että sekä julkisia että yksityisiä investointeja on houkuteltava lisää uusien kestävien teknologioiden tutkimukseen, innovointiin ja käyttöönottoon, muun muassa paljon työvoimaa vaativille teollisuudenaloille, tarvittaviin uusiin infrastruktuuriverkkoihin ja hankkeisiin, joilla edistetään Euroopan vihreän kehityksen ohjelman ja Pariisin sopimuksen tavoitteiden saavuttamista; 116. korostaa, että on tärkeää varmistaa yhdenmukaisuus ja johdonmukaisuus kannustimissa, joilla edistetään innovatiivisia teknologioita vuosien 2030 ja 2050 tavoitteiden saavuttamiseksi, ottamalla käyttöön jo kehittyneitä teknologioita sekä tekemällä investointeja uusiin teknologioihin, joita on kehitettävä, jotta saavutetaan unionin tavoite ilmastoneutraaliudesta viimeistään vuoteen 2050 mennessä; 117. korostaa perustavanlaatuista asemaa, joka digitaaliteknologioilla voi olla EU:n vihreän siirtymän tukemisessa; korostaa, että EU:n elpyminen edellyttää vakaan sääntelykehyksen ja taloudellisten kannustimien luomista myös yksityisille toimijoille, jotta voidaan saada aikaan ja taata markkinavetoinen edistyminen kestävien teknologioiden tutkimuksessa, innovoinnissa ja kehittämisessä; 118. korostaa, että digitalisaatio on keskeisiä tekijöitä energiajärjestelmän yhdentämisen vauhdittamisessa, koska sen avulla saadaan aikaan dynaamisia ja toisiinsa liittyviä energiankantajien virtoja, voidaan liittää toisiinsa entistä useampia eri markkinoita ja antaa tarvittavat tiedot tarjonnan ja kysynnän sovittamiseksi yhteen; korostaa digitaaliteknologioiden mahdollisuuksia energiatehokkuuden lisäämisessä ja siten kasvihuonekaasupäästöjen yleisessä vähentämisessä; muistuttaa, että komission arvioiden mukaan tieto- ja viestintätekniikan ympäristöjalanjälki on 5–9 prosenttia maailmanlaajuisesta sähkönkäytöstä ja yli kaksi prosenttia maailmanlaajuisista kasvihuonekaasupäästöistä; korostaa, että komission yhteisen tutkimuskeskuksen vuonna 2018 tekoälystä tekemän tutkimuksen mukaan tietokeskusten ja tiedonsiirron osuus unionin kokonaissähkönkulutuksesta voisi olla 3–4 prosenttia; huomauttaa, että komissio odottaa datakeskusten kulutuksen kasvavan 28 prosenttia vuosina 2018–2030; tähdentää, että 47 prosenttia digitaalialan hiilipäästöistä johtuu kuluttajille tarkoitetuista laitteista, kuten tietokoneista, älypuhelimista, tableteista ja muista verkkoon liitetyistä laitteista; kehottaa siksi toteuttamaan toimenpiteitä, joilla pienennetään tieto- ja viestintätekniikka-alan hiilijalanjälkeä varmistamalla energia- ja resurssitehokkuus, ja palauttaa mieliin tavoitteen siitä, että tietokeskuksista saadaan ilmastoneutraaleja ja erittäin energiatehokkaita viimeistään vuoteen 2030 mennessä, kuten digitaalistrategiassa todetaan; 119. muistuttaa tutkimuksen ja innovoinnin merkityksestä Pariisin sopimuksen ja Euroopan vihreän kehityksen ohjelman tavoitteiden saavuttamisessa; kehottaa komissiota ja jäsenvaltioita tukemaan tutkimusta ja innovointia ja yleistä lisäystä EU:n ja kansallisissa määrärahoissa, jotka on tarkoitettu tutkimukseen ja innovointiin kestävän ja turvallisen energian teknologioissa ja innovoinnissa; kehottaa komissiota harkitsemaan sellaisten teknologioiden ja innovatiivisten ratkaisujen tukemista edelleen, joilla edistetään ilmaston kannalta kestävää ja integroitua energiajärjestelmää, myös aloilla, joilla Euroopalla on maailmanlaajuinen johtoasema ja kotimaiset arvoketjut; pitää olennaisen tärkeänä, että unionissa on uusiutuvan energian arvoketjujen keskeisiä segmenttejä, jotta voidaan saavuttaa ilmastotavoitteet ja tuoda merkittäviä taloudellisia hyötyjä eurooppalaisille; kehottaa toteuttamaan asianmukaisia toimenpiteitä, joilla tuetaan eurooppalaisten sisältöjen merkitystä uusiutuvien energialähteiden toimitusketjussa ja lainsäädännössä;
Ilmastonmuutos ja kehitys 120. katsoo, että COP26 on tilaisuus saada uutta vauhtia toimenpiteisiin, joilla saavutetaan Pariisin sopimuksen tavoitteet ja YK:n kestävän kehityksen tavoitteet, erityisesti tavoite 13 (ilmastotoimet); katsoo, että Agenda 2030 -toimintaohjelmaa on käytettävä etenemissuunnitelmana entistä vihreämmän, oikeudenmukaisemman ja kestävämmän tulevaisuuden aikaansaamisessa; 121. korostaa ihmisoikeudet huomioon ottavan toimintamallin merkitystä ilmastotoimissa, jotta voidaan varmistaa, että kaikissa toimenpiteissä kunnioitetaan ja tuetaan kaikkien ihmisten ihmisoikeuksia; 122. kehottaa UNFCCC:n sopimuspuolia lisäämään edelleen hillitsemis- ja sopeutumispyrkimyksiään Pariisin sopimuksen tavoitteiden mukaisesti ja sisällyttämään ihmisoikeusulottuvuuden kansallisesti määriteltyihin panoksiinsa ja sopeutumista koskevaan tiedottamiseensa; kehottaa UNFCCC:n sihteeristöä laatimaan yhteistyössä YK:n ihmisoikeus­ valtuutetun kanssa suuntaviivat siitä, miten ihmisoikeuksien suojelu voidaan sisällyttää kansallisesti määriteltyyn panokseen ja sopeutumista koskevaan tiedottamiseen; 123. on tietoinen valtavasta näytöstä, jonka mukaan ilmastonmuutoksen vaikutukset aiheuttavat ja pahentavat elintärkeiden resurssien, kuten viljelymaan, niukkuutta, pahentavat tai pilaavat toimeentulon tarjoavia ekosysteemeitä ja lisäävät luonnonkatastrofien esiintymistä ja vakavuutta ja saavat näin aikaan konflikteja, pakkomuuttoja ja humanitaarisia kriisejä;